สมาคมผู้ส่งออกข้าวไทย คาดการณ์มกราคม 2564 ส่งออกข้าวได้เพิ่มขึ้นจากความต้องการนำเข้าข้าวในแอฟริกาและเอเชีย
นายเจริญ เหล่าธรรมทัศน์ นายกสมาคมผู้ส่งออกข้าวไทย เปิดเผยว่า สมาคมฯคาดว่าในเดือนมกราคม 2564 ปริมาณส่งออกข้าวจะอยู่ที่ประมาณ 500,000 ตัน เนื่องจากในช่วงนี้ผู้นำเข้าในแถบแอฟริกาและเอเชียยังคงมีความต้องการนำเข้าข้าวทั้งข้าวขาวและข้าวนึ่งแต่ปริมาณไม่มากนัก ขณะที่ตลาดหลักที่นำเข้าข้าวหอมมะลิและข้าวหอมไทยยังคงมีการนำเข้าอย่างต่อเนื่อง  แต่อย่างไรก็ตาม การส่งออกข้าวในช่วงนี้อาจจะมีปริมาณไม่มากเหมือนช่วงเวลาปกติ เนื่องจากผู้ส่งออกยังคงประสบปัญหาต่อเนื่องจากปี 2563 ได้แก่ ขาดแคลนตู้คอนเทนเนอร์ ประกอบกับค่าระวางเรือปรับตัวสูงขึ้นมาก ทำให้การส่งมอบสินค้าต้องล่าช้ากว่ากำหนดและมีค่าใช้จ่ายเพิ่มมากขึ้น สำหรับการส่งออกข้าวในเดือนธันวาคม 2563 มีปริมาณ 480,102 ตัน มูลค่า 9,257 ล้านบาท  โดยปริมาณลดลงร้อยละ 33.5 และมูลค่าส่งออกลดลงร้อยละ 29.2 ทำให้การส่งออกข้าวขาวมีปริมาณ 155,794 ตัน ลดลงร้อยละ 39.1 เมื่อเทียบกับเดือนก่อน ส่วนใหญ่ส่งไปยังประเทศแคเมอรูน ญี่ปุ่น ฟิลิปปินส์ จีน โมซัมบิก ลาว เป็นต้น ทำให้ภาพรวมการส่งออกข้าวในปี 2563 มีปริมาณ 5,724,679 ตัน มูลค่า 115,914 ล้านบาท โดยปริมาณส่งออกลดลงร้อยละ 24.5 และมูลค่าลดลงร้อยละ 11.2 เมื่อเทียบกับช่วงเดียวกันของปี 2562 ที่มีการส่งออกปริมาณ  7,583,662 ตัน มูลค่า 130,584.6 ล้านบาท  สำหรับภาวะราคาข้าวของไทยในระยะนี้ คาดว่ามีแนวโน้มปรับตัวสูงขึ้นทั้งข้าวขาวและข้าวนึ่ง ท่ามกลางภาวะค่าเงินบาทที่อยู่ในทิศทางแข็งค่า โดยข้าวขาว 5% ราคาปรับเพิ่มข้ึนจาก 529 เหรียญสหรัฐฯต่อตัน เมื่อช่วงปลายเดือนธันวาคม มาอยู่ที่ 550 เหรียญสหรัฐฯต่อตัน ขณะที่ข้าวนึ่งปรับเพิ่มขึ้นจาก 535 เหรียญสหรัฐฯต่อตัน มาอยู่ที่ 558 เหรียญสหรัฐฯต่อตัน ส่งผลให้ราคาข้าวไทยสูงกว่า อินเดียประมาณ 160 เหรียญสหรัฐฯต่อตัน ส่วนราคาข้าวขาว 5% ของเวียดนาม อยู่ที่ 523-527 เหรียญสหรัฐฯต่อตัน , อินเดีย อยู่ที่ 388-392  เหรียญสหรัฐฯต่อตัน และปากีสถาน อยู่ที่453-457 เหรียญสหรัฐฯต่อตัน ตามลาดับ